KOMMISSIONENS BESLUTNING af 27. marts 1998 om bemyndigelse af medlemsstaterne til midlertidigt at tillade handel med frø af hård hvede (Triticum Durum L.), der ikke opfylder kravene i Rådets direktiv 66/402/EØF (EØS-relevant tekst) (98/255/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 66/402/EØF af 14. juni 1966 om handel med frø af foderplanter (1), senest ændret ved Rådets direktiv 96/72/EF (2), særlig artikel 17,

under henvisning til anmodning fra Tyskland og Østrig, og

ud fra følgende betragtninger:

Produktionen i Tyskland og Østrig af frø af visse sorter af hård hvede (Triticum Durum L.), der opfylder kravene i direktiv 66/402/EØF med hensyn til mindste spireevne, har været utilstrækkelig i 1997, således at den ikke kan dække efterspørgslen i de pågældende lande; for Tysklands vedkommende drejer det sig om sorter, der anses for at være særdeles godt tilpasset til de mere nordiske klimaforhold i ansøgerlandet, og som er kendetegnet ved stor kogefasthed og kraftig gul pigmentering; for Østrigs vedkommende drejer det sig om sorter, der er tilpasset til de mere kontinentale klimaforhold i ansøgerlandets østlige del, og som er kendetegnet ved stor kogefasthed og kraftig gul pigmentering;

for Østrigs vedkommende er disse sorter også sorter, som betragtes som særligt forenelige med kravene til beskyttelse af miljøet og bevarelse af landskabet, jf. Rådets forordning (EØF) nr. 2078/92 (3);

det er umuligt at dække behovet tilfredsstillende med frø, som opfylder alle krav i nævnte direktiv, fra andre medlemsstater eller fra tredjelande;

Tyskland og Østrig bør derfor i en periode, der udløber den 30. april 1998, bemyndiges til at tillade handel med frø af ovennævnte art, som er undergivet mindre strenge krav;

desuden bør andre medlemsstater, som er i stand til at forsyne Tyskland eller Østrig med sådant frø, der ikke opfylder kravene i direktivet, bemyndiges til at tillade handel hermed;

de i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

1. Tyskland bemyndiges til indtil den 30. april 1998 at tillade handel på sit område med højst 400 tons frø af kategorien »certificeret frø af første generation« eller »certificeret frø af anden generation« af de nedenfor anførte sorter af hård hvede (Triticum Durum L.), der ikke opfylder kravene i bilag II til direktiv 66/402/EØF med hensyn til mindste spireevne, forudsat at spireevnen er mindst 70 % målt på rent frø, og at den officielle etiket er forsynet med påskriften »mindste spireevne 70 %«.

i) Astrodur

ii) Biodur

iii) Lloyd

iv) Orjaune.

2. Østrig bemyndiges til indtil den 30. april 1998 at tillade handel på sit område med højst 1 500 tons frø af kategorien »certificeret frø af første generation« eller »certificeret frø af anden generation« af de nedenfor anførte sorter af hård hvede (Triticum Durum L.), der ikke opfylder kravene i bilag II til direktiv 66/402/EØF med hensyn til mindste spireevne, forudsat at spireevnen er mindst 70 % målt på rent frø, og at den officielle etiket er forsynet med påskriften »mindste spireevne 70 %«.

i) Astrodur

ii) Bonadur

iii) Extradur

iv) Helidur

v) Topdur.

Artikel 2

De øvrige medlemsstater bemyndiges til på de i artikel 1 fastsatte betingelser og til de af ansøgermedlemsstaterne påtænkte formål at tillade handel på deres område med frø, for hvilket handel tillades efter denne beslutning.

Artikel 3

Medlemsstaterne underretter øjeblikkeligt Kommissionen og de øvrige medlemsstater om, hvor store mængder frø der er mærket og tilladt bragt i handelen på deres område i henhold til denne beslutning.

Artikel 4

Denne beslutning er rettet til medlemsstaterne.

Udfærdiget i Bruxelles, den 27. marts 1998.

På Kommissionens vegne

Franz FISCHLER

Medlem af Kommissionen

(1) EFT 125 af 11. 7. 1966, s. 2309/66.

(2) EFT L 304 af 27. 11. 1996, s. 10.

(3) EFT L 215 af 30. 7. 1992, s. 85.